
E L Ő T E R J E S Z T É S

Sülysáp Város Önkormányzata Képviselő-testületének
2019. május 30-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2019. (V. 30.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2019. május 23.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2019. április 25-ei ülése óta 2 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	133/2018.
	2018.06.28.
	Digitális információs táblák telepítése a Városközpontba
	2019.04.30.
	Folyamatban

	178/2018
	2018.10.18.
	Az I. és III. számú háziorvosi rendelő előtti parkoló rendezése
	2019.04.30.
	Folyamatban


II. Tájékoztató az előző ülés óta történt fontosabb eseményekről
Az előző ülés óta történt időszakban lezajlott több programunk, így például a május 1-jei helyi Majális és a május 5-én rendezett XIII. Sülysápi Futónap. A majálison és a futónapon is az elmúlt években megszokott érdeklődés volt tapasztalható, ami a futónapon a szakadó eső ellenére volt így.
Május 6-án tartottuk meg a 2019. évi közmeghallgatásunkat, amelyen - az elmúlt években is jellemző - csekély érdeklődés volt tapasztalható.

A Civil Érték Egyesület május 10-én, Üllőn tartotta ünnepi közgyűlését fennállásnak 25 évfordulója alkalmából, amelyen meghívottként részt vettem. Ezen egyesült munkája nyomán jöhetett létre és működhet Sülysápon, a Malom utcában az a megváltozott munkaképességű embereket alkalmazó cég, amellyel önkormányzatunk is évek óta együttműködik.  

Május közepén a Magyar Államkincstár megkezdte önkormányzatunknál és intézményeinél az előző évben zárult kincstári ellenőrzés utóellenőrzését. Ez még zajlik ugyan, de az eddigi tapasztalatok inkább pozitívak. A záró jelentés most is a Képviselő-testület elé kerül majd. 
Május 17-én a Templom utca egy szakaszának megtekintésére került sor szakértők bevonásával, mivel a jelek szerint az út melletti terület eróziója és omlása miatt már az aszfalt széle, és így a közművek is veszélybe kerülnek, ezért nem kizárt ennek kapcsán egy vis maior támogatási kérelem benyújtása a Belügyminisztérium felé. 

Szintén az elmúlt időszak eseményeihez tartozik a május 18-ai bokszgála, amit a Vörösmarty utcai csarnokban szerveztünk, rendeztünk meg. Az eseményen vendégünk volt Erdei Zsolt „Madár” a Magyar Ökölvívó Szövetség elnöke, olimpiai bronzérmes, amatőr és profi világbajnok ökölvívónk. A rendezvény előtti héten a Wass Albert Művelődési Központban elsősorban az általános iskolák felső évfolyamai számára közönségtalálkozót is szerveztünk Erdei Zsolttal, ami a visszajelzések szerint jól sikerült. 

Önkormányzatunk a Magyar Vöröskereszt által kiírt pályázaton Humanitárius település címet nyert el, amelynek átadására ünnepélyes keretek között került sor május 23-án, Biatorbágyon. Az eseményen Katus Norbert alpolgármester képviselte önkormányzatunkat. 
Sülysáp, 2019. május 23.

